**קובי חביה** (נולד ב-13 באפריל 1968) הוא במאי טלוויזיה ישראלי. ביים, בין היתר, את הסדרות "אחד העם 1", "שנות ה-80" ו"היהודים באים".

ביוגרפיה
--------

קובי (יעקב) חביה נולד בקריית ים. למד במגמת קולנוע בתיכון "רודמן" בעיר.

לאחר שירותו הצבאי ביחידה 8200 בחיל מודיעין, החל בלימודי קולנוע באוניברסיטת תל אביב והשלים תואר ראשון.

במהלך לימודיו עבד חביה כתאורן בתיאטרון הסמטה בתל אביב ובהמשך שימש כמעצב תאורה בתיאטרון להצגות בבימויו של ניקו ניתאי ואחרים.

חביה כיהן כמרצה בבית הספר למקצועות הפרסום "הבצפר", בין השנים 2005–2012.

בשנת 2006, שימש כעורך תסריט לסדרה ראש גדול.

בשנת 2016 קובי חביה שיחק בסדרה "מסובך" (בתפקיד אילן), שכתב רן שריג וביים רם נהרי.

חביה ביים עשרות פרסומות, חלקן זכו לפרסים בתחרויות ישראליות ובינ"ל: פרסומות ל"הונדה" (Golden Drum), ל"תנובה" (Cresta), "אלפא רומיאו" (NYF) ועוד.

חביה נשוי לדולי סובול חביה, פסיכיאטרית בבית חולים שיבא, אב לשתי בנות ומתגורר בתל אביב.

### כבמאי

עבודותיו הראשונות של חביה כבמאי היו בשנת 1994, שבמהלכה ביים את הפינה "נווה חמציצים" בסדרה "פלטפוס", בכיכובם של עידן אלתרמן ואבי גרייניק. בעקבות הצלחת הפרויקט, הוזמן חביה לביים פרסומת ל"בזק" שהתבססה על "נווה חמציצים". הפרסומת הייתה הצלחה וסללה את דרכו של חביה כבמאי פרסומות.

בשנת 1999 ביים חביה את תוכנית הטלוויזיה "דומינו" של חבורת "דומינו גרוס". התוכנית זכתה בפרס מסך הזהב לשנת 2000.

בשנת 2001 ביים מערכונים בתוכנית הסאטירה החרצופים. באותה שנה ביים פרסומת לפלאפון, פלאפון צ'ט, בהשתתפות תלמידי תיכון, ביניהם איתי תורג'מן ואפרת אביב. סגנון הפרסומות היווה חידוש בעולם הפרסום הישראלי.

בשנת 2003 ביים את הסדרה אחד העם 1, בהשתתפות אילן פלד, יעל פוליאקוב, ארז בן הרוש ועוד. הסדרה שילבה סגנון עממי וסאטירה חברתית. הסדרה נחשבת כסדרה שהקדימה את זמנה וכסדרת קאלט, ומוקרנת עד היום בשידורים חוזרים בערוצים שונים.

בשנת 2003 ביים פרקים בסדרת האוכל התיעודית "אוכל למחשבה" בהשתתפות הבמאי שחר סגל והשף אייל שני.

בשנת 2005 החל לביים פרסומות ל"לאומי קארד", ובמהלך השנים מאז ביים עשרות פרסומות למותג.

בשנת 2005, ביים חביה את מיצג הווידאו התלת־ממדי Addicted to life. במסגרת המיצג, שהופק על ידי אורי ירדני וחברת "אורפן" בשיתוף האגודה למלחמה בסמים, נעשה שימוש בטכנולוגיה חדשנית. באותה שנה ביים חביה גם את המיצג התלת־ממדי India in motion, בהשתתפות הכוכב הבוליוודי אנופם קר. המיצג מספר את ההיסטוריה של הודו ומוצג בעיר אגרה שבהודו.

בשנת 2009 ביים את הפרסומת "זה ייגמר בקלינקס" שזכתה בגראנד קקטוס בתחרות הפרסומות הישראלית, קקטוס הזהב.

בשנת 2010 ביים את העונה השנייה של "כאן גרים בכיף", עונה כפולה שכללה 23 פרקים.

בשנת 2010 ביים שעשועון במצלמה נסתרת "מי שואל אותך?" בכיכובו של ליאור כלפון.

בשנת 2012 החל לביים את הסדרה שנות ה-80, סדרה קומית רחבת יריעה, המתארת בצורה קומית את החיים בשכונה טירת כרמל בשנות ה-80 של המאה ה-20. הסדרה שתוארה כ"חינגה סטייל קוסטריצה", וכמציגה "מבט אנושי על פסיפס מגוון של אנשים שונים החיים יחד", קיבלה ביקורות שנויות במחלוקת, אך זכתה לאהדת הקהל ולרייטינג גבוה במיוחד. הסדרה כוללת עשרות רבות של דמויות המגולמות על ידי שילוב של שחקנים מפורסמים ו"נון-אקטורס". בעקבות הצלחת הסדרה, צולמו בעונתה הרביעית (2019) והחמישית (2020) 21 פרקים בכל עונה.

בשנת 2013 ביים את סדרת הילדים "מולי וצומי", המשודרת בערוץ הופ!.

בשנת 2013 החל חביה לביים את הסדרה היהודים באים, סדרת סאטירה מוערכת הבוחנת את ההיסטוריה של העם היהודי, בהשתתפות מוני מושונוב, יוסי מרשק, יעל שרוני, עידו מוסרי ויניב ביטון.
העונות הראשונה (2014) והשנייה (2016) שודרו בערוץ הראשון. הסדרה מתוארת כתוכנית חשובה, עם קצב בלתי נדלה של מערכונים אדירים לפנתיאון שהופך אותה לחובת צפייה.  

העונה השלישית (2017) נפתחה בימי השידורים הראשונים של ערוץ כאן 11 החדש, וכללה תוכנית מיוחדת "יום העצמאות ה-70 למדינה החשמונאית".
העונה הרביעית (2020) כללה פרק מיוחד שנקרא "ממלכת בת שבע" –הצגת זווית שונה על סיפור ירושת דוד לשלמה ולאדוניה. העונה נפתחה בנתוני צפייה גדולים במיוחד ולהערכה רבה בביקורות: נכתב עליה כי "הכול בה מדויק עד רמת הפסיק", "הסאטירה הטובה ביותר על המסך" ושהיא "בדרך להיות נקודת ציון בסאטירה הישראלית". בעונתה החמישית (2022) שודר פרק מיוחד שעסק בפילוג ממלכת יהודה וישראל. על העונה החמישית נכתב בין היתר ש"היהודים באים, ממשיכה לנעוץ שיניים בנקודות כואבות, עם בדיחות שנעות על הרצף שבין מצחיק למייאש, בין הקורע מצחוק לקורע את הלב" ו"יש שם פנינים שלא נותנים לך להזיז את המבט מהמסך ובועטים לך בבטן. .. ".

הסדרה זכתה בפרס האקדמיה הישראלית לטלוויזיה בקטגוריה תוכנית בידור ושעשועון, לשנת 2014, תוך שהיא גוברת על "ארץ נהדרת", "מצב האומה", "הכל הולך" ועוד. הסדרה זכתה בפרס "כד החלב" 2022 "על שנים של יצירה איכותית ובועטת". על עונתה החמישית זכתה הסדרה בפרס האקדמיה לתוכנית הסאטירה והמערכונים הטובה ביותר לשנת 2023.

בשנת 2020 ביים חביה את העונה השנייה של סדרת הסאטירה **שב"ס**, המבקרת תופעות בחברה הישראלית, בהשתתפות נעמי לבוב, מנשה נוי, דביר בנדק ועוד.

בשנת 2023 ביים חביה את עונתה הרביעית של הסדרה "קופה ראשית", אשר כבר בפתיחת העונה רשמה הישגי צפייה ונכתב שהתעלתה על הציפיות.

קישורים חיצוניים
----------------

* 

* אתר האינטרנט הרשמי של קובי חביה
* קובי חביה, ברשת החברתית פייסבוק

* קובי חביה, סרטונים בערוץ היוטיוב

* קובי חביה, סרטונים באתר Vimeo

* קובי חביה, במסד הנתונים הקולנועיים IMDb (באנגלית)

* קובי חביה, באתר "אידיבי", מאגר הידע העברי לקולנוע ישראלי ועולמי
* מיצירותיו של קובי חביה, רשימת השמעה, באתר יוטיוב
* ריאיון עם קובי חביה על הסדרה "היהודים באים", באתר Time Out תל אביב
* המוסף עם ליאת רגב - עם קובי חביה, במאי "היהודים באים" לרגל עליית העונה השניה, סרטון באתר יוטיוב (אורך: 5:36)

הערות שוליים
------------

1. ↑  יניב משיח, מתוך "ראש 1", הגבבבר המושלם, באתר ynet, 27 באוגוסט 2001
2. ↑  ורד שרון-ריבלין, ‏הכוכב עולה לרקיע השביעי, באתר גלובס, 9 במרץ 2000
3. ↑  רותה קופפר, אחד העם 1: לקחה את הישראליות 14 צעדים קדימה, באתר הארץ, 5 בפברואר 2009
4. ↑  אלעד שמחיוף גדעון אוקו, ‏איך הפכה "אחד העם 1" לסדרת קאלט?, באתר ‏מאקו‏, 1 ביולי 2010
5. ↑  ‏Kher, Palekar bring cheer to B'wood fans in Israel, בעיתון India Today
6. ↑  מיטל זדה, קקטוס הזהב: מקאן אריקסון זכה בניקוד הגבוה ביותר; סרטון קלינקס זכה בגרנד קקטוס, באתר כלכליסט, 26 במאי 2009
7. ↑  סמדר שילוני, "שנות ה-80": לצחוק על השכונה - ולאהוב אותה, באתר ynet, 17 באוקטובר 2018
8. ↑  אפרת מלטר, שנות השמונים מציגה פסיפס אנושי של דמויות מגוונות, באתר nrg‏, 28 במאי 2017
9. ↑  עמי פרידמן, "היהודים באים": נשיכה קלה בכנף, באתר ynet, 20 בפברואר 2016
10. ↑  עידו ישעיהו‏, אסור להשוות: העונה השלישית של "היהודים באים" משאירה אבק לשאר תוכניות הסאטירה, באתר וואלה!‏, 17 בנובמבר 2017
11. ↑  אריאל שנבל, ‏"היהודים באים" – סיוט שמרני נפלא, בעיתון מקור ראשון, 10 ביוני 2020
12. ↑  נדב מנוחין‏, האגרוף בבטן הופך את הסאטירה הזו לטובה ביותר על המסך. בפער, באתר וואלה!‏, 07 ביוני 2020
13. ↑  גדי סולומון, "היהודים באים": מכניסה למיקסר וחותכת דק, באתר ישראל היום, 7 ביוני 2020  
אתר למנויים בלבד אריאנה מלמד, "היהודים באים" חזרה, ואין לה אלוהים, באתר הארץ, 6 ביוני 2020
14. ↑  נדב מנוחין‏, העונה החמישית של "היהודים באים" מעלה את ההימור, ולפעמים גם את הווליום, באתר וואלה!‏, 27 בפברואר 2022
15. ↑  משה מאירסדורף, ‏היהודים באים: לא שיעור היסטוריה, בטח לא שיעור תנ"ך, בעיתון מקור ראשון, 1 במרץ 2022
16. ↑  קיץ ברבנר, ‏פרס כד החלב לשנת 2022 הוענק לתכנית הסאטירה "היהודים באים", באתר מעריב אונליין, 9 ביוני 2022
17. ↑  גיל משעלי, ‏פרסי האקדמיה לטלוויזיה 2023: רשימת הזוכים המלאה, באתר ‏מאקו‏, 3 באפריל 2023
18. ↑  יותר צופים מ"ארץ נהדרת": נתון הרייטינג המטורף של "קופה ראשית", באתר מעריב אונליין, 27 באפריל 2023
19. ↑  מיכל קדוש, ‏יש לכם סיבה כל כך טובה לפתוח טלוויזיה, וקוראים לה קופה ראשית | ביקורת, באתר מעריב אונליין, 27 באפריל 2023